				|

		52013PC0276

			Propunere de DECIZIE A CONSILIULUI privind poziția care urmează a fi adoptată, în numele Uniunii Europene, cu privire la propunerea de modificare a Convenției vamale privind transportul internațional de mărfuri sub acoperirea carnetelor TIR (Convenția TIR din 1975) /* COM/2013/0276 final - 2013/0148 (NLE) */

			   	EXPUNERE DE MOTIVE
1.           CONTEXTUL PROPUNERII
1.1.        Motivele și obiectivele
propunerii
Convenția vamală privind transportul
internațional de mărfuri sub acoperirea carnetelor TIR
(Convenția TIR) din 14 noiembrie 1975 a fost aprobată, în
numele Uniunii Europene, prin Regulamentul (CEE) nr. 2112/78 al
Consiliului. Convenția a intrat în vigoare în Uniune la 20 iunie 1983.
Scopul deciziei propuse este ca Uniunea
să adopte cele mai recente modificări aduse Convenției TIR,
convenite de Grupul de lucru CEE-ONU privind problemele vamale care
vizează transporturile și adoptate, de asemenea, de către
Comitetul de gestionare al Convenției TIR din 1975, sub rezerva
finalizării procedurilor interne ale UE.
La 5 iulie 2012, Comitetul de gestionare a
transmis Secretarului General, în conformitate cu dispozițiile articolului
59 alineatele (1) și (2) din Convenție, propunerile de modificare a
articolului 6 alineatul (2 bis) și a anexei 9 la Convenție,
adoptate în cadrul celei de-a 53-a sesiuni care a avut loc la Geneva la 9 februarie
2012. La 10 iulie, Secretarul General a emis notificarea de depozitar C.N.358.2012.TREATIES,
prin care informează că, dacă până la 10 iulie 2013 niciuna
dintre părțile contractante nu ridică obiecții cu privire
la modificările propuse, acestea vor intra în vigoare la 10 octombrie 2013.

1.2.        Contextul general
Convenția TIR, care este
administrată de Comisia Economică pentru Europa a ONU (CEE-ONU) cu
sediul la Geneva, a instituit o procedură privind tranzitul vamal pentru
transportul internațional rutier de mărfuri. Convenția permite
ca mărfurile care se află sub regim suspensiv vamal și fiscal
să traverseze frontierele internaționale în condițiile unei
intervenții minime din partea autorităților vamale în timpul
transportului. Prin diminuarea obstacolelor tradiționale din calea
circulației internaționale a mărfurilor, sistemul TIR
încurajează dezvoltarea comerțului internațional. Prin reducerea
duratei tranzitului, acesta permite realizarea de economii substanțiale în
ceea ce privește costurile de transport. Cel mai important avantaj al
sistemului este faptul că, prin intermediul lanțului
internațional de garanții, Convenția TIR permite un acces
relativ simplu la garanțiile necesare.
Grupul de lucru CEE-ONU privind problemele
vamale care vizează transporturile a admis că sunt necesare anumite
modificări ale Convenției TIR. Este vorba de modificarea articolului 6
din Convenția TIR pentru a introduce o parte nouă, partea III, în
anexa 9 la Convenția TIR, în vederea stabilirii condițiilor și
cerințelor pe care trebuie să le îndeplinească o
organizație internațională care este autorizată să
își asume responsabilitatea organizării și
funcționării eficace a unui sistem internațional de garanții,
să tipărească și să distribuie carnete TIR.
Organizația internațională sus-menționată este, în
prezent, Uniunea Internațională a Transporturilor Rutiere (IRU).
Această nouă parte III din anexa 9
va completa sfera de aplicare a anexei 9, care tratează accesul sectorului
privat la procedura TIR și reglementează deja autorizațiile
asociațiilor naționale de a elibera carnete TIR, precum și
autorizațiile persoanelor fizice și juridice de a utiliza carnete
TIR.
1.3.        Dispoziții în vigoare în
domeniul propunerii
Articolul 6 și notele explicative la
articolul 6 alineatul (2 bis) din Convenția TIR.
1.4.        Coerența cu celelalte
politici și obiective ale Uniunii
Propunerea de decizie este în conformitate cu
politica comună în domeniul comerțului și transportului. Prin
facilitarea transportului rutier, sistemul TIR permite ca mărfurile să
se deplaseze, traversând teritoriile celor 68 de părți contractante,
cu un minimum de intervenții din partea administrațiilor vamale
și oferă, prin intermediul unui lanț internațional de
garanții, un acces relativ simplu la garanțiile necesare. Simplificările
realizate prin intermediul Convenției TIR sunt în conformitate cu
Strategia de la Lisabona revizuită.
2.           CONSULTAREA PĂRȚILOR
INTERESATE ȘI EVALUAREA IMPACTULUI
2.1.        Consultarea
părților interesate
Metodele de consultare, principalele
sectoare vizate și profilul general al respondenților
Au avut loc consultări pe marginea
propunerii cu Uniunea Internațională a Transporturilor Rutiere, IRU.
Aceste consultări s-au desfășurat în cadrul reuniunilor
Comitetului pentru legislație vamală (Comitetul de coordonare Geneva)
și al sesiunilor Grupului de lucru CEE-ONU privind problemele vamale care
vizează transporturile.
Sinteza răspunsurilor și modul
în care acestea au fost luate în considerare
Aviz favorabil.
2.2.        Obținerea și
utilizarea expertizei
Nu a fost necesar să se recurgă la
expertiză externă.
2.3.        Evaluarea impactului
Modificările propuse nu schimbă
fondul anexei 9 la Convenția TIR. Cu toate acestea, introducerea unui
părți noi, partea III, îi va completa sfera de aplicare prin
definirea în mod clar a rolurilor și a responsabilităților
tuturor părților implicate în sistemul TIR în vederea asigurării
transparenței gestionării lui. În plus, având în vedere că
organizația internațională joacă în prezent un rol vital în
sistemul TIR, Convenția TIR ar trebui să definească în mod clar
organizația și să explice modul în care ar trebui să fie
aplicată procedura de autorizare a acesteia. Introducerea condițiilor
și cerințelor respective în textul juridic al Convenției TIR va
simplifica, de asemenea, textul acordului scris încheiat între CEE-ONU și
organizația internațională în conformitate cu nota
explicativă 0.6.2 bis 2.
3.           ELEMENTELE JURIDICE ALE PROPUNERII
3.1.        Rezumatul acțiunii
propuse
Propunerea de decizie prevede poziția
care urmează a fi adoptată de către Uniune în legătură
cu propunerea de modificare a Convenției vamale privind transportul
internațional de mărfuri sub acoperirea carnetelor TIR.
3.2.        Temeiul juridic
Articolul 207 și articolul 218
alineatul (9) din Tratatul privind funcționarea Uniunii Europene.
3.3.        Principiul
subsidiarității
Propunerea intră în sfera
competenței exclusive a Uniunii Europene (politica comercială
comună) și, prin urmare, nu este necesară examinarea ei din
perspectiva principiului subsidiarității [articolul 5 alineatul (3)
din Tratatul privind funcționarea Uniunii Europene].
Modificările propuse au fost adoptate în
prealabil de Grupul de lucru CEE-ONU pentru probleme vamale care vizează
transporturile și de Comitetul de gestionare al Convenției TIR.
3.4.        Principiul proporționalității
Propunerea este conformă cu principiul
proporționalității. Aceasta permite implementarea unei
modificări a acordului internațional care, ca atare, respectă
principiul proporționalității.
3.5.        Alegerea instrumentelor
Instrumentul propus: decizie.
Acordurile internaționale și
amendamentele aduse acestor acorduri sunt, în mod normal, introduse în
legislația Uniunii prin intermediul unei decizii.
4.           IMPLICAȚIILE BUGETARE
Propunerea nu are implicații asupra
bugetului Uniunii.
2013/0148 (NLE)
Propunere de
DECIZIE A CONSILIULUI
privind poziția care urmează a fi
adoptată, în numele Uniunii Europene, cu privire la propunerea de
modificare a Convenției vamale privind transportul internațional de
mărfuri sub acoperirea carnetelor TIR (Convenția TIR din 1975)
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 207 coroborat cu
articolul 218 alineatul (9),
având în vedere propunerea Comisiei Europene,
întrucât:
(1)       Convenția vamală
privind transportul internațional de mărfuri sub acoperirea
carnetelor TIR (Convenția TIR) din 14 noiembrie 1975 a fost aprobată,
în numele Uniunii, prin Regulamentul (CEE) nr. 2112/78 al Consiliului din 25
iulie 1978[1]și
a intrat în vigoare în Uniune la 20 iunie 1983[2].
(2)       O
versiune consolidată a Convenției TIR a fost publicată ca
anexă la Decizia 2009/477/CE a Consiliului din 28 mai 2009[3], în temeiul
căreia Comisia publică modificările ulterioare ale
Convenției în Jurnalul Oficial al Uniunii Europene, indicând data la care
acestea intră în vigoare.
(3)       În urma unor deliberări
de lungă durată, în octombrie 2011, Grupul de lucru CEE-ONU privind
problemele vamale care vizează transporturile a decis că sunt
necesare anumite modificări ale Convenției TIR. Acestea se
referă la articolul 6 din Convenția TIR și la introducerea unei
părți noi, partea III, în anexa 9 la convenția TIR, care
stabilește condițiile și cerințele pe care trebuie să
le îndeplinească o organizație internațională care este
autorizată să își asume responsabilitatea organizării
și funcționării eficace a unui sistem internațional de
garanții, să tipărească și să distribuie carnete
TIR.
(4)       Modificările
Convenției TIR propuse introduc o definiție a organizației
internaționale și stabilesc în mod clar procesul de autorizare a
acestei organizații. Introducerea unei părți noi, partea III, la
anexa 9 vine în completarea scopului urmărit de aceasta prin definirea
clară a rolurilor și a responsabilităților tuturor
părților implicate în sistemul TIR și va crește astfel
transparența gestionării acestui sistem. Introducerea condițiilor
și cerințelor respective în textul juridic al Convenției TIR va
simplifica, de asemenea, textul acordului scris încheiat între CEE-ONU și
organizația internațională în conformitate cu nota
explicativă 0.6.2 bis 2.
(5)       Delegații tuturor
statelor membre și-au exprimat avizul favorabil cu privire la propunerea
de modificare în cadrul Comitetului pentru legislație vamală
(Comitetul de coordonare Geneva).
(6)       În cadrul celei de-a 53-a
sesiuni, care a avut loc în februarie 2012, Comitetul de gestionare al
Convenției TIR a adoptat modificările propuse ale Convenției
TIR, sub rezerva finalizării procedurilor interne ale UE.
(7)       La 5 iulie 2012, Comitetul de
gestionare a transmis Secretarului General, în conformitate cu
dispozițiile articolului 59 alineatele (1) și (2) din Convenție,
propunerile de modificare a articolului 6 alineatul (2 bis) și a
anexei 9 la Convenție, adoptate în cadrul celei de-a 53-a sesiuni care a
avut loc la Geneva la 9 februarie 2012. La 10 iulie, Secretarul General a
emis notificarea de depozitar C.N.358.2012.TREATIES, prin care informează
că, dacă până la 10 iulie 2013 niciuna dintre părțile
contractante nu ridică obiecții cu privire la modificările
propuse, acestea vor intra în vigoare la 10 octombrie 2013.
(8)       Prin urmare, trebuie
stabilită poziția Uniunii în legătură cu propunerea de modificare,
ADOPTĂ PREZENTA DECIZIE:
Articolul 1
Poziția care urmează să fie
adoptată de Uniunea Europeană în cadrul Comitetului de gestionare a
Convenției TIR se bazează pe propunerea de modificare anexată la
prezenta decizie.
Articolul 2
Prezenta decizie se adresează statelor
membre.
Comisia publică modificarea adoptată
în Jurnalul Oficial al Uniunii Europene, indicând data la care aceasta
intră în vigoare.
Adoptată la Bruxelles,
                                                                       Pentru
Consiliu
                                                                       Președintele
ANEXĂ
La articolul 6, se inserează un nou alineat
după cum urmează:
Articolul 6, alineatul (2 bis)
Se modifică alineatul (2 bis)
după cum urmează:
„(2 bis) O organizație
internațională este autorizată de către Comitetul de
gestionare să își asume responsabilitatea organizării și
funcționării eficace a unui sistem internațional de
garanții. Autorizația este acordată atât timp cât
organizația îndeplinește condițiile și cerințele
stabilite în anexa 9 partea III. Comitetul de gestionare poate revoca
autorizația în situația în care aceste condiții și
cerințe nu mai sunt îndeplinite.
În anexa 9, se inserează o nouă
parte, partea III, cu următorul text:
Anexa 9, partea III
Se introduce o
parte nouă, partea III, după cum urmează:
Autorizarea unei organizații
internaționale, astfel cum se menționează la articolul 6, de
a-și asuma responsabilitatea organizării și
funcționării eficace a unui sistem internațional de
garanții și de a tipări și distribui carnete TIR
Condiții și cerințe
1. Condițiile și cerințele care
trebuie îndeplinite de o organizație internațională pentru a fi
autorizată de către Comitetul de gestiune, în conformitate cu
articolul 6 alineatul (2 bis) din Convenție, să își asume
responsabilitatea organizării și funcționării eficace a
unui sistem internațional de garanții și să
tipărească și să distribuie carnete TIR sunt:
(a) dovada capacității profesionale
și a solidității financiare în vederea organizării și
funcționării eficace a unui sistem internațional de
garanții, precum și dovada capacității logistice pentru
îndeplinirea obligațiilor care îi revin în temeiul Convenției, prin
transmiterea anuală a situațiilor financiare consolidate care au
făcut obiectul unui audit corespunzător efectuat de către
auditori independenți recunoscuți la nivel internațional;
(b) lipsa unor abateri și încălcări
grave sau repetate ale legislației vamale ori fiscale.
2. În temeiul autorizației,
organizația internațională:
(a) furnizează părților
contractante la Convenția TIR, prin intermediul asociațiilor
naționale afiliate, copii certificate ale contractului de garanție
globală, precum și dovada acoperirii garanției;
(b) furnizează organismelor competente
ale Convenției TIR informații privind normele și procedurile
prevăzute pentru eliberarea carnetelor TIR de către asociațiile
naționale;
(c) furnizează anual organismelor
competente ale Convenției TIR date privind cererile de despăgubire
depuse, pendinte, plătite sau soluționate fără plată;
(d) furnizează organismelor competente
ale Convenției TIR informații complete privind funcționarea
sistemului TIR, în special, dar fără a se limita la acestea,
informații prompte și bine fundamentate referitoare la
tendințele privind numărul de operațiuni TIR nefinalizate,
cererile de despăgubire depuse, pendinte, plătite sau
soluționate fără plată care ar putea da naștere la
îngrijorări în ceea ce privește buna funcționare a sistemului
TIR sau care ar putea duce la dificultăți în funcționarea
continuă a sistemului internațional de garanții;
(e) furnizează organismelor competente
ale Convenției TIR date statistice privind numărul de carnete TIR
distribuite către fiecare parte contractantă, pe tipuri;
(f) furnizează Comitetului executiv TIR
date privind prețul de distribuție practicat de organizația
internațională pentru fiecare tip de carnet TIR;
(g) ia toate măsurile necesare pentru
reducerea riscului de falsificare a carnetelor TIR;
(h) aplică măsurile corective
adecvate în situațiile în care au fost identificate probleme sau
deficiențe ale carnetului TIR și le raportează Comitetului
executiv TIR;
(j) participă integral în situațiile
în care Comitetul executiv TIR este chemat să faciliteze soluționarea
litigiilor;
(k) se asigură că orice
problemă care implică activități frauduloase sau
dificultăți în ceea ce privește aplicarea Convenției TIR
este adusă imediat la cunoștința Comitetului executiv TIR;
(l) gestionează sistemul de control al
carnetelor TIR, prevăzut în anexa 10 la Convenție, împreună cu
asociațiile naționale garante afiliate și cu
autoritățile vamale și informează părțile
contractante și organismele competente ale Convenției cu privire la
problemele identificate în sistem;
(m) furnizează organismelor competente
ale Convenției TIR statistici și date cu privire la performanța
părților contractante în ceea ce privește sistemul de control
prevăzut în anexa 10;
(n) încheie, cu cel puțin două luni
înainte de data provizorie de intrare în vigoare sau de reînnoire a
autorizației acordate în conformitate cu articolul 6 alineatul (2 bis)
din Convenție, un acord scris cu secretariatul Comisiei Economice pentru Europa
a Națiunilor Unite, mandatată de către Comitetul de gestionare
și acționând în numele acestuia, care include acceptarea
atribuțiilor sale prevăzute la prezentul alineat.
3. Atunci când organizația
internațională este informată de către o asociație garantă
cu privire la o cerere de despăgubire, organizația
internațională comunică în termen de trei (3) luni
asociației garante poziția sa referitoare la cerere.
4. Toate informațiile obținute, în
mod direct sau indirect, de către organizația internațională
în temeiul Convenției, care sunt prin natura lor confidențiale sau
sunt furnizate cu titlu confidențial intră sub incidența
obligației de păstrare a secretului profesional, nu trebuie utilizate
sau prelucrate în scop comercial sau în alte scopuri decât cele pentru care au
fost furnizate și nu trebuie comunicate unei terțe părți
fără autorizarea explicită a persoanei sau a
autorității care le-a furnizat. Totuși, aceste informații
pot fi divulgate fără permisiune autorităților competente
ale părților contractante la Convenție, în cazul în care
există o autorizație sau o obligație în acest sens în temeiul
dispozițiilor din legislația națională sau
internațională sau în cadrul procedurilor judiciare. Divulgarea sau
comunicarea informațiilor se efectuează cu respectarea integrală
a dispozițiilor în vigoare privind protecția datelor.
5. Comitetul de gestionare are dreptul de a
revoca autorizația acordată în conformitate cu articolul 6
alineatul (2 bis) în caz de nerespectare a condițiilor și
cerințelor sus-menționate. În cazul în care Comitetul de gestionare
decide să revoce autorizația, decizia intră în vigoare cel mai
devreme la șase (6) luni de la data revocării.
6. Autorizarea unei organizații
internaționale în condițiile prevăzute mai sus nu aduce atingere
responsabilităților și obligațiilor respectivei
organizații prevăzute de Convenție.
[1]               JO L 252, 14.9.1978, p. 1.
[2]               JO L 31, 2.2.1983, p. 13.
[3]               JO L 165, 26.6.2009, p. 1.


|

52010PC0452

Propunere de DECIZIE A PARLAMENTULUI EUROPEAN ȘI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea FEG/2009/023 PT/Qimonda din Portugalia)  /* COM/2010/0452 final */

	[pic] | COMISIA EUROPEANĂ |Bruxelles, 2.9.2010COM(2010) 452 finalPropunere deDECIZIE A PARLAMENTULUI EUROPEAN ȘI A CONSILIULUIprivind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea FEG/2009/023 PT/Qimonda din Portugalia)EXPUNERE DE MOTIVEPunctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (FEG), în limita plafonului anual de 500 milioane EUR, peste rubricile corespunzătoare din cadrul financiar.Regulile aplicabile contribuțiilor din FEG sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2].La 17 decembrie 2009, Portugalia a înaintat cererea FEG/2009/023 PT/Qimonda pentru o contribuție financiară din FEG, în urma concedierilor din cadrul întreprinderii Qimonda Portugal S.A.După o examinare amănunțită a acestei cereri, Comisia a concluzionat, în conformitate cu articolul 10 din Regulamentul (CE) nr. 1927/2006, că sunt îndeplinite condițiile pentru o contribuție financiară în temeiul acestui regulament.SINTEZA CERERII ȘI ANALIZĂDate-cheieNumărul de referință FEG FEG/2009/023Stat membru PortugaliaArticolul 2 (a)Întreprinderea în cauză Qimonda Portugal S.A.Furnizori/producători din aval 0Perioada de referință 8/6/2009 - 8/10/2009Data de începere a serviciilor personalizate 1/12/2009Data cererii 17/12/2009Concedieri în timpul perioadei de referință:-- număr total 519-- în întreprinderea principală 519-- la furnizori/producători din aval 0Concedieri înainte/după perioada de referință 395Totalul concedierilor 914Lucrători concediați vizați de sprijin 839Servicii personalizate: buget în EUR 3 494 532Cheltuieli pentru punerea în aplicare a FEG[3]: buget în EUR 206 500% cheltuieli pentru punerea în aplicare a FEG 5,6Bugetul total în EUR 3 701 032Contribuția FEG, în EUR (65 %) 2 405 6711.  Cererea a fost prezentată Comisiei la data de 17 decembrie 2009 și a fost completată cu informații suplimentare până la data de 28 aprilie 2010.2.  Cererea îndeplinește condițiile de mobilizare a FEG prevăzute la articolul 2 litera (a) din Regulamentul (CE) nr. 1927/2006 și a fost prezentată în termenul stabilit de 10 săptămâni menționat la articolul 5 din regulamentul respectiv.Legătura dintre concedieri și modificările majore din structura comerțului mondial din cauza globalizării sau a crizei financiare și economice mondiale3.  Pentru a stabili o legătură între concedieri și criza financiară și economică mondială, Portugalia se referă la insolvența companiei multinaționale germane Qimonda AG din ianuarie 2009. La sfârșitul lunii martie 2009, Qimonda Portugal, cu sediul la Vila do Conde (regiunea Norte) a înaintat, de asemenea, o cerere pentru recunoașterea stării de insolvență. Cauza depunerii acestei cereri a fost stoparea totală a producției în cadrul fabricii germane Qimonda, care constituia furnizorul de materii prime al unității din Vila do Conde, precum și imposibilitatea de a ajunge la un acord cu potențiali investitori care ar fi continuat activitatea de producție în Portugalia.4.  Insolvența companiei multinaționale germane Qimonda AG a fost provocată de: (a) criza financiară, care a cauzat o contracție a economiei mondiale și, în cazul întreprinderii Qimonda, un efect suplimentar de reducere a capacității sale de a investi în inovare și echipament de producție; (b) dificultățile întâmpinate, în urma crizei, în ceea ce privește accesul la finanțare pe piața de capital și de investiții; (c) capacitatea excedentară pe piața memoriilor dinamice cu acces aleatoriu (DRAM), care a creat o presiune enormă asupra prețurilor, forțând diferite întreprinderi să își reducă producția și să își controleze mai mult stocurile; și (d) investiția ridicată necesară pentru dezvoltarea unor noi tehnologii de producție.Stabilirea numărului de concedieri și îndeplinirea criteriilor de la articolul 2 litera (a)5.  Portugalia a prezentat această cerere pe baza criteriilor de intervenție menționate la articolul 2 litera (a) din Regulamentul (CE) nr. 1927/2006, care prevede concedierea a cel puțin 500 de salariați într-o perioadă de patru luni în cadrul unei întreprinderi dintr-un stat membru, inclusiv lucrătorii concediați de furnizorii sau de producătorii din aval ai acesteia.6.  Cererea menționează 519 concedieri în cadrul Qimonda în perioada de referință cuprinsă între 8 iunie 2009 și 8 octombrie 2009. Toate aceste concedieri au fost calculate în conformitate cu articolul 2 al doilea paragraf a doua liniuță din Regulamentul (CE) nr. 1927/2006.Explicația naturii neprevăzute a acestor concedieri7.  Autoritățile portugheze susțin că gravitatea crizei mondiale a creditelor și impactul acesteia asupra piețelor financiare au fost imposibil de prevăzut. Qimonda AG, cu sediul social la München și cu sedii în diferite țări din întreaga lume, a ocupat primul loc pe piața mondială a producției de memorii DRAM pentru încorporarea în computere, servere și diverse tipuri de cititoare digitale (cititor MP3, telefoane mobile, camere foto, console de jocuri etc.). Uzina portugheză din Vila do Conde, cu 1 700 lucrători în 2007 era activă la nivel de producție și servicii de inginerie în domeniul semiconductorilor, desfășurându-și activitatea, în special, în domeniul asamblării și testării produselor DRAM. Insolvența întreprinderii Qimonda AG din ianuarie 2009 a fost un adevărat șoc, având în vedere faptul că întreprinderea se pregătea să lanseze o tehnologie nouă la momentul respectiv.Identificarea întreprinderilor care concediază și a lucrătorilor vizați pentru asistență8.  Cererea menționează un număr total de 519 concedieri în cadrul Qimonda în decursul perioadei de referință de patru luni. Un număr suplimentar de 395 de lucrători au fost concediați în cadrul întreprinderii Qimonda înainte și după perioada de referință. Din acest total de 914 lucrători, 839 sunt vizați pentru a beneficia de asistență. Cei 75 de lucrători care nu sunt vizați de asistență fie au găsit deja un nou loc de muncă, fie desfășoară activități independente, au ieșit la pensie, au emigrat sau nu au fost disponibili din alte motive.9.  Defalcarea lucrătorilor vizați este următoarea:Categorie Număr ProcenteBărbați 498 59,4Femei 341 40,6Cetățeni UE 834 99,4Cetățeni non-UE 5 0,615-24 de ani 203 24,225-54 de ani 627 74,7Peste 54 de ani 9 1,1Trebuie specificat faptul că 36,6% din lucrători au doar studii elementare (nouă ani de învățământ sau mai puțin), în timp ce 10,7% din lucrători au urmat studii postliceale sau superioare. Un lucrător suferă de o problemă de sănătate de lungă durată / handicap.10.  În ceea ce privește categoriile profesionale, defalcarea este următoarea:Categorie Număr ProcenteDirectori generali 1 0,1Specialiști în fizică, matematică și inginerie 59 7,0Alți specialiști 1 0,1Specialiști asimilați în fizică și inginerie 115 13,7Alți specialiști asimilați 5 0,6Funcționari cu atribuții generale de birou 3 0,4Funcționari în domeniul relațiilor cu clienții 1 0,1Modele, agenți de vânzări și demonstratori 1 0,1Lucrători calificați în metalurgie, construcții metalice și asimilați 5 0,6Operatori utilaje fixe și asimilați 1 0,1Operatori pe mașini și asamblori 642 76,5Muncitori necalificați în industria minieră, construcții, industria prelucrătoare și transporturi 5 0,6Total 839 100,011.  În conformitate cu articolul 7 din Regulamentul (CE) nr. 1927/2006, Portugalia a confirmat faptul că s-a aplicat o politică de egalitate între femei și bărbați, precum și o politică de nediscriminare și că aceasta se va aplica în continuare pe parcursul diferitelor etape de punere în aplicare a FEG și, în special, în cursul accesului la FEG.Descrierea teritoriului vizat, precum și a autorităților și a părților interesate12.  Qimonda era situată în Vila do Conde, în regiunea Norte corespunzătoare NUTS II și în regiunea Grande Porto corespunzătoare NUTS III. Regiunea Norte este cea mai dens populată și cea mai industrializată regiune din țară, puternic axată pe industriile tradiționale (textile, îmbrăcăminte, încălțăminte, lemn și plută), dar și pe agricultură (lapte și vin de Porto) și caracterizată de apariția unor noi sectoare, precum tehnologiile medicale. În toate aceste sectoare sunt predominante întreprinderile mici și mijlocii (IMM-urile). Regiunea suferă în continuare de o bază educațională scăzută, care afectează mai ales generația în vârstă, și de șomaj pe termen lung.13.  În domeniul vizat, autoritatea principală este Instituto do Emprego e Formação Profissional (IEFP, I.P.), cu șapte centre de ocupare a forței de muncă ce se adresează lucrătorilor afectați. Cel mai important dintre acestea este chiar Vila do Conde unde sunt înregistrați 446 dintre lucrători. Partenerii sociali, consiliile orășenești și asociațiile municipale sunt active și ca părți interesate, la fel ca o serie de universități și centre de formare.Impactul preconizat al concedierilor în ceea ce privește ocuparea forței de muncă la nivel local, regional sau național14.  Portugalia susține că în regiunea Norte se înregistrează rate de șomaj mai ridicate decât în întreaga țară și că rata șomajului a crescut în mod considerabil de la 9,1% în trimestrul al treilea al anului 2008 până la 11,6% în trimestrul al treilea al anului 2009. În același timp, șomajul pe termen lung reprezintă acum 49% din rata totală a șomajului din regiunea Norte. Între ianuarie și octombrie 2009, centrele de ocupare a forței de muncă din regiunea Norte au înregistrat un flux de 22 000 de șomeri în medie pe lună, ceea ce constituie cel mai ridicat nivel din țară, față de 17 600 în 2008.Regiunea Norte, în care au avut loc concedierile, a fost deja acceptată pentru acordarea unui sprijin din FEG într-un caz anterior, FEG/2009/001 PT/Norte-Centro.15.  Dacă centrul de ocupare a forței de muncă Povoa do Varzim / Vila do Conde (unde sunt înregistrați jumătate din lucrătorii vizați) este considerat ca punct de referință, numărul de șomeri înregistrați a crescut aici cu 20,8% din ianuarie până în octombrie 2009, ceea ce corespunde unui număr de 1 631 persoane.16.  Închiderea întreprinderii Qimonda a avut efectul imediat de a suplimenta numărul de șomeri din această regiune, deja aflată în recesiune, cu aproximativ 1 000 de lucrători. Pierderea întreprinderii Qimonda afectează, de asemenea, perspectivele regiunii în care această întreprindere era considerată un exemplu de succes în ceea ce privește eforturile sale de a introduce inovația, dezvoltarea tehnologică și internaționalizarea. Qimonda reușise să atragă un grup de angajați cu calificare superioară pe care regiunea i-ar putea pierde în lipsa unui sprijin imediat și atractiv în vederea creării unor posibilități de ocupare a forței de muncă în regiunea respectivă.Pachet coordonat de servicii personalizate care vor fi finanțate și defalcarea costurilor estimate, inclusiv complementaritatea cu acțiunile finanțate prin fondurile structurale17.  Sunt propuse următoarele tipuri de măsuri, care sunt combinate toate pentru a forma un pachet coordonat de servicii personalizate destinate să reintegreze lucrătorii pe piața muncii. Având în vedere diversitatea grupului, activitățile vor începe cu stabilirea profilurilor tuturor șomerilor (839) în cadrul centrelor de ocupare a forței de muncă, 400 dintre aceștia urmând să fie trimiși la alte entități pentru o informare ulterioară, orientare și mediere etc.18.  Recunoașterea, validarea și certificarea competențelor : Acest program a fost creat pentru 150 de persoane. Cu ajutorul Centrelor de noi oportunități agreate (CNO), lucrătorii vor identifica cunoștințele și competențele dobândite de-a lungul vieții lor în contexte formale și informale. Împreună cu formatorii, ei vor stabili un parcurs personalizat cu o durată variabilă care va conduce la validarea și certificarea unor studii la nivel secundar.19.  Formare profesională : Lucrătorii vor beneficia de formarea cea mai potrivită cu nivelul lor de educație și competențe, ceea ce îi va ajuta să se adapteze la schimbare și la noile condiții, precum și să își creeze propriile locuri de muncă sau întreprinderi. Unele formări de acest gen vor fi oferite sub formă de module, altele vor fi formări pentru adulți și vor conduce la obținerea unor noi calificări profesionale, iar altele vor fi formări profesionale specifice personalizate în funcție de nevoile personale ale indivizilor. Portugalia are în vedere implicarea a 250 de lucrători în astfel de formări. Cursurile de formare vor fi realizate de diverse centre de formare recunoscute, inclusiv asociații sectoriale în cazul formării specifice sectoarelor respective. Se vor oferi în limite stricte și în anumite condiții indemnizații pentru formare, masă, transport, asigurare personală și cazare.20.  Subvenție de formare pentru inițiativă personală : Această subvenție le va permite lucrătorilor să participe la cursuri de formare corespunzătoare, care au fost convenite cu ei pentru a face parte din planul lor personal de ocupare a forței de muncă și care sunt oferite de instituții de formare aprobate. Se estimează că 50 de lucrători vor accepta această ofertă.21.  Sprijin pentru lucrătorii care își găsesc singuri un alt loc de muncă : Această subvenție este acordată lucrătorilor care, în timpul aplicării pachetului FEG, își găsesc un nou loc de muncă cu contract pe durată nedeterminată sau cu contract pe cel puțin șase luni. Suma variază în funcție de durata contractului oferit și poate fi mărită dacă noul loc de muncă se află la mai mult de 100 km de reședința lucrătorului respectiv. Potrivit așteptărilor, în jur de 80 de lucrători urmează să beneficieze de acest sprijin.22.  Stimularea recrutării : În vederea stimulării creării de noi locuri de muncă, poate fi alocat un sprijin financiar entităților angajatoare care semnează cu lucrători beneficiari de FEG contracte de muncă cu normă întreagă care au ca rezultat creșterea efectivă a nivelului de ocupare a forței de muncă în societatea respectivă. Durata minimă a contractului este de 12 luni, iar pentru cei care angajează lucrători cu contracte de muncă pe durată nedeterminată se oferă un stimulent financiar mai important. Se estimează că 100 de lucrători vor beneficia de acest stimulent.23.  Formare în materie de antreprenoriat și sprijin tehnic : Pentru acei lucrători care doresc să își creeze propria afacere, va fi organizată o formare referitoare la cunoștințele și competențele necesare pentru crearea și gestionarea micilor întreprinderi. Conținutul programei și orarele vor fi flexibile și adaptate în funcție de nevoile beneficiarilor. Prezența la cursurile de formare este obligatorie înainte de a se lua decizia de susținere a creării unei întreprinderi, cu excepția cazurilor în care se confirmă urmarea unei formări sau experiența profesională. Sprijinul tehnic acordat proiectului include activități de susținere a dezvoltării ideii de afaceri, a elaborării unui plan de afaceri, a constituirii întreprinderii și a monitorizării proiectului în primul an de activitate. Se estimează că 40 de lucrători vor alege această măsură.24.  Sprijin pentru crearea unei întreprinderi : La încheierea formării în materie de antreprenoriat și a fazei de pregătire, lucrătorii vor fi sprijiniți printr-o subvenție nerambursabilă de 20 000 EUR pentru fiecare post creat, inclusiv acela de promotor, până la maximum trei posturi. Locurile de muncă create ar trebui să fie ocupate de alți beneficiari ai FEG sau de șomeri înscriși în centrele de ocupare a forței de muncă din regiune, să prevadă o normă întreagă și o durată minimă de doi ani. Se estimează că 40 de lucrători formați în materie de antreprenoriat vor profita de această măsură.25.  Practică la locul de muncă : Această măsură are scopul de a oferi beneficiarilor FEG o perioadă de practică la locul de muncă după ce aceștia au dobândit un nou nivel de calificare sau și-au dezvoltat competențe într-un nou sector profesional. Durata perioadei de practică va fi cuprinsă între trei și nouă luni. Beneficiarii vor primi o subvenție lunară al cărei nivel va depinde de nivelul lor de calificare, precum și o indemnizație pentru masă și o indemnizație pentru transport și vor fi acoperiți de asigurare. Se estimează că 80 de lucrători vor beneficia de această posibilitate de practică.26.  Plan de integrare : Planul de integrare va oferi pentru aproximativ 50 de lucrători experiență profesională de cel puțin 30 de ore pe săptămână de-a lungul unei perioade de cel mult 12 luni. Obiectivul este acela de a garanta faptul că acești lucrători nu pierd contactul cu alți lucrători, nu suferă de izolare și de lipsă de motivare și au posibilitatea de a dobândi cunoștințe și competențe noi și, astfel, de a-și îmbunătăți șansele de angajare după perioada de integrare. Lucrătorii vor fi încadrați în entități angajatoare fără scop lucrativ pentru o perioadă de timp limitată; acest lucru le va oferi dreptul de a beneficia de indemnizații pentru masă și transport, de asigurare și de o indemnizație pe post de salariu.27.  Cheltuielile pentru punerea în aplicare a FEG, care sunt incluse în cerere în conformitate cu articolul 3 din Regulamentul (CE) nr. 1927/2006, acoperă activități de pregătire, gestionare și control, precum și activități legate de informare și publicitate.28.  Serviciile personalizate prezentate de autoritățile portugheze sunt măsuri active pe piața forței de muncă, în cadrul acțiunilor eligibile definite la articolul 3 din Regulamentul (CE) nr. 1927/2006. Autoritățile portugheze estimează costurile totale ale acestor servicii la 3 494 532 EUR, iar costurile de punere în aplicare a FEG la 206 500 EUR (= 5,6 % din suma totală). Contribuția totală solicitată de la FEG este de 2 405 671 EUR (65 % din costurile totale).Acțiuni | Numărul estimativ al lucrătorilor vizați | Costul estimativ per lucrător vizat (în EUR) | Costuri totale (cofinanțare prin FEG și la nivel național) (în EUR) |Servicii personalizate [articolul 3 primul paragraf din Regulamentul (CE) nr. 1927/2006] |Acțiuni de informare, orientare și mediere | 400 | 419,22 | 167 688 |Recunoașterea, validarea și certificarea competențelor | 150 | 800,00 | 120 000 |Formare profesională | 250 | 2 800,00 | 700 000 |Subvenție de formare pentru inițiativă personală | 50 | 6 000,00 | 300 000 |Sprijin pentru lucrătorii care își găsesc singuri un alt loc de muncă | 80 | 1 700,00 | 136 000 |Stimularea recrutării | 100 | 3 500,00 | 350 000 |Formare în materie de antreprenoriat și sprijin tehnic | 40 | 2 096,10 | 83 844 |Sprijin pentru crearea unei întreprinderi | 40 | 30 000,00 | 1 200 000 |Practică la locul de muncă | 80 | 3 900,00 | 312 000 |Plan de integrare | 50 | 2 500,00 | 125 000 |Subtotal servicii personalizate | 3 494 532 |Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] |Activități de pregătire | 3 500 |Gestionare | 197 000 |Informare și publicitate | 3 000 |Activități de control | 3 000 |Subtotal cheltuieli pentru punerea în aplicare a FEG | 206 500 |Total costuri estimate | 3 701 032 |Contribuție din FEG (65 % din costurile totale) | 2 405 671 |29.  Portugalia confirmă că măsurile descrise mai sus sunt complementare cu acțiunile finanțate de fondurile structurale. De asemenea, Portugalia va asigura o pistă clară de audit pentru activitățile finanțate prin FEG și confirmă faptul că nicio altă finanțare UE nu este solicitată sau utilizată pentru aceste activități.Data/datele la care serviciile personalizate pentru lucrătorii afectați au început sau sunt prevăzute să înceapă30.  Portugalia a inițiat serviciile personalizate pentru lucrătorii afectați incluse în pachetul coordonat propus pentru cofinanțarea FEG la 1 decembrie 2009. Prin urmare, această dată reprezintă începutul perioadei de eligibilitate pentru orice asistență care ar putea fi acordată prin FEG.Procedurile de consultare a partenerilor sociali31.  Cererea de sprijin prin FEG a fost prezentată în cadrul întrunirii Consiliului de administrație al IEFP,I.P. la 17 decembrie 2009. IEFP,I.P., care constituie, de asemenea, autoritatea de gestionare și de plată pentru FEG în Portugalia, reprezintă în sine un organism tripartit. Partenerii sociali sunt, de asemenea, activi în rândul părților interesate care susțin reintegrarea angajaților Qimonda pe piața forței de muncă.32.  Autoritățile portugheze au confirmat că cerințele legislației naționale și cele ale legislației comunitare privind concedierile colective au fost respectate.Informare cu privire la acțiunile obligatorii în temeiul legislației naționale sau al contractelor colective33.  În ceea ce privește îndeplinirea criteriilor stabilite la articolul 6 din Regulamentul (CE) nr. 1927/2006, în cererea lor, autoritățile portugheze:34.  au confirmat că măsurile care țin de responsabilitatea societăților în temeiul legislației naționale sau a contractelor colective nu vor fi înlocuite de contribuția financiară din partea FEG;35.  au demonstrat că acțiunile respective oferă sprijin lucrătorilor individuali și nu urmează să fie folosite pentru restructurarea societăților sau a sectoarelor de activitate;36.  au confirmat faptul că acțiunile eligibile menționate anterior nu beneficiază de asistență de la alte instrumente financiare comunitare.37.  Qimonda Portugal a primit în trecut o subvenție ERDF și o subvenție FSE. Aceste subvenții se continuă separat prin canalele corespunzătoare. Contribuția FEG în temeiul prezentei propuneri nu implică întreprinderea în niciun fel, iar întreprinderea nu va fi implicată în punerea sa în aplicare. Contribuția FEG propusă aici va fi folosită în mod exclusiv pentru adoptarea unor măsuri politice active pe piața forței de muncă destinate sprijinirii foștilor lucrători ai Qimonda pentru reintegrarea cât mai rapidă a acestora pe piața forței de muncă.Sisteme de gestionare și control38.  Portugalia a comunicat Comisiei faptul că Instituto do Emprego e Formação Profissional, I.P., serviciul public de ocupare a forței de muncă, va gestiona și controla contribuția financiară. Gestiunea tehnică și administrativă globală este efectuată de departamentul de ocupare a forței de muncă printr-un comitet de coordonare a intervenției FEG care include reprezentanți ai departamentului de formare profesională, ai departamentului de finanțe și control de gestiune și ai delegațiilor regionale ale regiunii Norte. Gestiunea financiară globală a fost preluată de departamentul de finanțe și control de gestiune. Aprobarea și plata ajutoarelor intră în responsabilitatea delegațiilor regionale ale regiunii Norte. Majoritatea măsurilor active vor fi aplicate de centrele de ocupare a forței de muncă și de entitățile partenere ale celor mai afectate municipalități. Portugalia a confirmat faptul că principiul de separare a funcțiilor între entitățile relevante și în cadrul acestora va fi respectat.Instituto de Gestão do Fundo Social Europeu (IGFSE, I.P.) și Institutul de gestiune a Fondului social european vor fi responsabile cu auditul și controlul cererii de intervenție a FEG.Finanțare39.  În baza cererii din partea Portugaliei, contribuția propusă a FEG la pachetul coordonat de servicii personalizate se ridică la 2 405 671 EUR, reprezentând 65 % din costul total. Alocarea propusă de Comisie în cadrul acestui fond se bazează pe informațiile furnizate de Portugalia.40.  Având în vedere cuantumul maxim al unei contribuții financiare care poate fi acordat din FEG, în temeiul articolului 10 alineatul (1) din Regulamentul (CE) nr. 1927/2006, precum și posibilitățile de realocare a creditelor, Comisia propune mobilizarea FEG pentru suma totală menționată mai sus, care va fi înscrisă în rubrica 1a din cadrul financiar.41.  Suma propusă a contribuției financiare va lăsa disponibilă mai mult de 25 % din suma maximă anuală rezervată pentru FEG pentru alocări în perioada ultimelor patru luni ale anului, conform dispozițiilor articolului 12 alineatul (6) din Regulamentul (CE) nr. 1927/2006.42.  Prin prezentarea acestei propuneri de mobilizare a FEG, Comisia inițiază procedura simplificată de discuție trilaterală, astfel cum prevede punctul 28 din Acordul interinstituțional din 17 mai 2006, în vederea obținerii acordului celor două componente ale autorității bugetare cu privire la necesitatea utilizării FEG și cu privire la suma solicitată. Comisia invită prima dintre cele două componente ale autorității bugetare care ajunge la un acord, la nivelul politic corespunzător, în ceea ce privește proiectul de propunere de mobilizare, să informeze cealaltă componentă și Comisia în legătură cu intențiile sale. În cazul în care una dintre cele două componente ale autorității bugetare nu este de acord, se va organiza o reuniune formală trilaterală.43.  Comisia prezintă separat o cerere de transfer în vederea înscrierii în bugetul 2010 a unor credite de angajament și de plată specifice, în conformitate cu punctul 28 din Acordul interinstituțional din 17 mai 2006.Sursa creditelor de plată44.  În stadiul actual de execuție, se prevede ca nu toate creditele de plată disponibile pentru 2010 în cadrul liniei bugetare 01.04 05 „Încheierea programului pentru întreprinderi: îmbunătățirea mediului financiar al întreprinderilor mici și mijlocii (IMM-uri)” se vor utiliza în acest an.45.  Creditele de plată sunt transferate în conturi fiduciare, în funcție de necesități, pentru a se asigura faptul că Fondul European de Investiții (FEI) poate efectua în orice moment plățile către intermediarii financiari.46.  Criza financiară a avut un impact semnificativ asupra profilului plăților din cadrul instrumentelor financiare, în special asupra celor din domeniul capitalului de risc. Potrivit Asociației europene a capitalului de risc (EVCA), nivelul investițiilor și al dezinvestițiilor (ieșirilor) a fost redus cu mai mult de jumătate în perioada 2007-2009, în comparație cu situația anterioară crizei[4]. Aceste evoluții au avut, de asemenea, un impact considerabil asupra previziunilor în ceea ce privește plățile pentru 2010.47.  Ca o consecință a elementelor de mai sus, creditele de plată prevăzute în bugetul 2010 (35 milioane de euro pentru MAP) nu vor fi în întregime necesare în 2010. Prin urmare, suma de 2 405 671 EUR poate fi pusă la dispoziție pentru transfer48.  Propunere deDECIZIE A PARLAMENTULUI EUROPEAN ȘI A CONSILIULUIprivind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea FEG/2009/023 PT/Qimonda din Portugalia)PARLAMENTUL EUROPEAN ȘI CONSILIUL UNIUNII EUROPENE,având în vedere Tratatul privind funcționarea Uniunii Europene,având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[5], în special punctul 28,având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[6], în special articolul 12 alineatul (3),având în vedere propunerea Comisiei Europene[7],întrucât:(1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor concediați ca urmare a schimbărilor majore din structura comerțului mondial din cauza globalizării și pentru a-i ajuta să se reintegreze pe piața forței de muncă.(2) Domeniul de aplicare a FEG a fost extins pentru cererile depuse începând cu 1 mai 2009, pentru a include acordarea de sprijin lucrătorilor concediați ca urmare directă a crizei financiare și economice mondiale.(3) Acordul interinstituțional din 17 mai 2006 permite mobilizarea FEG în limita unui plafon anual de 500 milioane EUR.(4) La 17 decembrie 2009, Portugalia a depus o cerere de mobilizare a FEG privind concedierile din întreprinderea Qimonda Portugal S.A, iar până la 28 aprilie 2010 a transmis informații suplimentare. Cererea îndeplinește condițiile pentru fixarea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea unei sume de 2 405 671 EUR.(5) Prin urmare, ar trebui mobilizat FEG pentru a oferi o contribuție financiară ca răspuns la cererea depusă de Portugalia.ADOPTĂ PREZENTA DECIZIE:Articolul 1În cadrul bugetului general al Uniunii Europene pentru exercițiul financiar 2010, se mobilizează Fondul european de ajustare la globalizare (FEG) pentru alocarea sumei de 2 405 671 EUR, sub formă de credite de angajament și credite de plată.Articolul 2Prezenta decizie se publică în Jurnalul Oficial al Uniunii Europene .Adoptată la,Pentru Parlamentul European Pentru ConsiliuPreşedintele Preşedintele [1] JO C 139, 14.6.2006, p. 1.[2] JO L 406, 30.12.2006, p. 1.[3] În conformitate cu articolul 3 paragraful al treilea din Regulamentul (CE) nr. 1927/2006.[4] Investiții și dezinvestiții în capital de risc: 13,1 miliarde EUR în 2007, 9,8 miliarde EUR în 2008, 5,8 miliarde EUR în 2009 (Sursă: EVCA/PEREP_Analytics pentru 2007-2009; Market statistics EVCA/Thomson Reuters/PwC pentru anii precedenți).[5] JO C 139, 14.6.2006, p. 1.[6] JO L 406, 30.12.2006, p. 1.[7] JO C […], […], p. […].


                            COMISIA
                            EUROPEANĂ

                                                    Bruxelles, 12.10.2012
                                                    COM(2012) 589 final

                                                    2012/0284 (NLE)

                                        Propunere de

                                DECIZIE A CONSILIULUI

     privind poziția care urmează să fie adoptată, în numele Uniunii Europene, în cadrul
        grupului de experți pe tema acordului european privind activitatea echipajelor
      vehiculelor care efectuează transporturi rutiere internaționale (AETR) al Comisiei
                  Economice pentru Europa a Organizației Națiunilor Unite

                                (Text cu relevanță pentru SEE)

RO                                                                                RO
 ---pagebreak---                                           EXPUNERE DE MOTIVE

     1. CONTEXTUL PROPUNERII

     Evoluția normelor UE și AETR

     Acordul european privind activitatea echipajelor vehiculelor care efectuează transporturi
     rutiere internaționale (European Road Transport Agreement, ERTA; Accord Européen sur les
     Transports Routiers, AETR) prevede normele privind timpii de conducere și perioadele de
     repaus pentru conducătorii auto profesioniști. Acest acord multilateral a fost elaborat sub
     auspiciile Comisiei Economice pentru Europa a Organizației Națiunilor Unite (CEE-ONU).
     Acordul a inspirat norme similare în cadrul Uniunii Europene, și anume Regulamentul (CE)
     nr. 561/20061 privind timpul de conducere și perioadele de repaus și Regulamentul (CEE) nr.
     3821/852 privind tahograful, care reprezintă aparatura de înregistrare utilizată pentru a verifica
     respectarea normelor privind timpul de conducere și perioadele de repaus. Cele 27 de state
     membre ale UE și cele 24 de țări din Europa și Asia Centrală sunt în prezent părți contractante
     la prezentul acord.

     În 2006, UE a introdus tahograful digital ca echipament obligatoriu pentru monitorizarea
     timpilor de conducere și a perioadelor de repaus, înlocuind astfel tahograful analog, care a
     fost utilizat încă din 1985. Părțile contractante la AETR au convenit, prin urmare, să introducă
     același tahograf digital în vehiculele lor utilizate în transportul internațional, începând cu
     2011. Totodată, ele au convenit, cu această ocazie, să introducă în AETR un nou articol 22bis,
     care prevede că specificațiile tahografului, asupra cărora s-a convenit în mod unilateral la
     nivelul UE, fără consultarea prealabilă a părților contractante care nu sunt membre ale UE în
     ceea ce privește modificarea anexei IB la Regulamentul (CEE) nr. 3821/85, sunt extinse
     automat pentru toate părțile contractante la AETR.

     La 19 iulie 2011, Comisia a înaintat o propunere de modificare a Regulamentului (CEE)
     nr. 3821/85 privind tahograful. Parlamentul European și-a dat avizul la 3 iulie 2012. În
     paralel, Consiliul a ajuns la o abordare generală la 27 iunie, în vederea adoptării unei poziții în
     primă lectură. Regulamentul modificat va introduce îmbunătățiri tehnologice care vor avea
     consecințe importante asupra specificațiilor tahografului digital. În acest context, Consiliul a
     inserat un considerent în conformitate cu care „Comisia va lua măsurile corespunzătoare în
     cadrul CEE-ONU pentru a asigura coerența necesară dintre Regulamentul (CEE) nr. 3821/85
     și acordul AETR”. Comunicarea Comisiei intitulată „Tahograful digital: Foaia de parcurs a
     activităților viitoare”3 a subliniat, de asemenea, necesitatea de a adapta AETR pentru a-l alinia
     la cele mai recente evoluții în materie de tahografe.

     Nemulțumirile părților contractante la AETR care nu sunt membre ale UE

     1
            Regulamentul (CE) nr. 561/2006 al Parlamentului European și al Consiliului din 15 martie 2006 privind
            armonizarea anumitor dispoziții ale legislației sociale în domeniul transporturilor rutiere, de modificare
            a Regulamentelor (CEE) nr. 3821/85 și (CE) nr. 2135/98 ale Consiliului și de abrogare a
            Regulamentului (CEE) nr. 3820/85 al Consiliului, JO L 102, 11.4.2006, p. 1.
     2
            Regulamentul (CEE) nr. 3821/85 al Consiliului din 20 decembrie 1985 privind aparatura de înregistrare
            în transportul rutier, JO L 370, 31.12.1985, p. 8.
     3
            COM(2011) 454 final.

RO                                                         2                                                             RO
 ---pagebreak---      În 2009, Comisia a adoptat Regulamentul (UE) nr. 1266/20094, care, printre altele, a abordat
     așa-numita „chestiune referitoare la un minut”5 (începând cu 1 octombrie 2011) și a introdus
     un al doilea senzor de mișcare (începând cu 1 octombrie 2012). Toate tahografele montate pe
     vehicule după aceste date au trebuit sau vor trebui să se conformeze noilor cerințe tehnice. În
     temeiul articolului 22bis, părțile contractante la AETR care nu sunt membre ale UE sunt
     automat supuse acestor noi obligații.

     Având în vedere aceste evoluții din UE, Federația Rusă, Belarus, Ucraina și Turcia au devenit
     din ce în ce mai nemulțumite de caracterul automat al mecanismului de la articolul 22bis, pe
     care îl consideră dezechilibrat și incapabil să asigure o implementare armonizată a
     tahografului digital. În 2011, țările respective au adresat organismului competent CEE-ONU –
     Grupul de lucru privind transportul rutier (SC.1) – rugămintea de a aborda această problemă
     în mod oficial. Ca răspuns la solicitarea lor, în septembrie 2011, SC.1 a decis să instituie un
     grup de experți în materie de AETR, pentru a discuta situația actuală din cadrul AETR și
     pentru a face propuneri în vederea modificării acordului.

     Necesitatea unei poziții comune a UE în cadrul AETR

     Grupul de experți în materie de AETR s-a reunit în două rânduri, la 2 martie și 6 iunie 2012.
     În timpul acestor reuniuni, părțile contractante care nu sunt membre ale UE și-au confirmat
     disponibilitatea de a găsi o soluție acceptabilă care să permită implicarea acestora în procesul
     de luare a deciziilor și a făcut propuneri concrete în acest sens:

     (a)     În primul rând, Federația Rusă a prezentat o propunere pentru un nou articol 22bis,
             care ar urma să înlocuiască mecanismul actual de transpunere în AETR a acquis-ului
             UE cu un proces decizional încredințat tuturor părților contractante la AETR. Ar
             urma să se înființeze un comitet administrativ format din toate părțile contractante,
             căruia i se va delega competența de a defini specificațiile tahografului digital. Fiecare
             parte contractantă va dispune de un vot, iar deciziile se vor lua cu majoritatea simplă
             a celor prezenți și care participă la vot. Va fi necesar un cvorum de jumătate dintre
             părțile contractante.

     (b)     Turcia a solicitat UE să facă TACHOnet accesibil, propunând o soluție tehnică care
             să răspundă nevoilor tuturor părților contractante în ceea ce privește protecția vieții
             private și costurile. Trebuie menționat că, în prezent, conexiunile la TACHOnet au
             loc pe bază de voluntariat, utilizându-se soluții sui generis, dar cea mai utilizată
             soluție este conexiunea indirectă prin intermediul punctului de acces sTesta al unui
             anumit stat membru al UE (numai Croația și Fosta Republică Iugoslavă a
             Macedoniei se conectează direct prin intermediul sTESTA).

     (c)     Ucraina și Turcia au întrebat dacă ar fi posibil ca UE să adere la AETR, dat fiind
             rolul său central în dezvoltarea tahografului. Acest lucru ar garanta și ar simplifica
             alinierea permanentă necesară a legislației UE la evoluțiile AETR.

     4
            Regulamentul (UE) nr. 1266/2009 al Comisiei din 16 decembrie 2009 de adaptare pentru a zecea oară la
            progresul tehnic a Regulamentului (CEE) nr. 3821/85 al Consiliului privind aparatura de înregistrare în
            transportul rutier, JO L 339, 22.12.2009, p.3.
     5
            Rotunjirea la 60 de secunde în înregistrarea timpului de conducere în caz de opriri scurte și frecvente.

RO                                                        3                                                            RO
 ---pagebreak---      S-a propus, de asemenea, ca viitorul comitet administrativ să fie nu numai împuternicit să
     adopte specificațiile tehnice ale tahografului digital, ci și să modifice normele sociale care fac
     parte din sfera de aplicare a AETR. Cu toate acestea, Comisia consideră că această idee este
     în afara sferei de aplicare, că ea nu este justificată în prezent și nu intenționează să propună
     nicio măsură subsecventă în acest sens.

     Următoarele reuniuni ale grupului de experți sunt programate pentru 25 octombrie și 3
     decembrie 2012. Se așteaptă ca UE să fie invitată să adopte o poziție clară și fermă, astfel
     încât grupul de experți să își poată finaliza activitatea. Având în vedere importanța
     propunerilor făcute și sfera de aplicare a acestora și dat fiind că aspectele care fac obiectul
     AETR sunt de competența exclusivă a UE, o simplă coordonare la fața locului nu ar fi
     suficientă, fiind necesară adoptarea unei poziții coordonate oficiale la nivelul UE.

     2. AMENDAMENTE PROPUSE LA AETR

     Având în vedere cele de mai sus, ar putea fi luată în considerare posibilitatea menținerii
     mecanismului actual al articolului 22bis, precum și a blocării discuțiilor în curs din cadrul
     grupului de experți în materie de AETR. Însă aceasta nu ar constitui o opțiune veritabilă. Într-
     o astfel de situație, normele sociale și cele privind tahograful nu ar mai fi corect aplicate de
     țările AETR care nu sunt membre ale UE. Rusia, Belarus și Ucraina au făcut deja declarații în
     acest sens. Aceste țări au avertizat că nu vor mai accepta să li se impună utilizarea unui
     dispozitiv al cărui conținut tehnic nu îl pot influența.

     Trebuie remarcat faptul că, în medie, în UE, aproximativ 8% din transportul internațional
     efectuat de transportatorii înregistrați în UE este cu țările terțe, marea majoritate fiind țări
     AETR. Cota de transporturi cu țările AETR care nu sunt membre ale UE poate fi de peste
     30% în anumite state membre. În plus, UE este un exportator net de bunuri fabricate către
     partenerii săi din cadrul AETR, iar majoritatea acestor mărfuri sunt transportate de
     transportatori din UE. Prin urmare, orice litigiu între UE și partenerii săi din cadrul AETR ar
     fi în detrimentul industriei de transport rutier de mărfuri din UE.

     Evoluțiile recente din Rusia creează complicații suplimentare. Flota Rusiei, susceptibilă să
     facă parte din sfera de aplicare a normelor sociale europene, este estimată a fi între 4 și 5
     milioane de vehicule. În prezent, numai o mică parte a acestor vehicule efectuează
     transporturi internaționale în temeiul sferei de aplicare a AETR și sunt echipate cu un
     tahograf. Cu toate acestea, această situație se va modifica, deoarece Rusia a decis în 2012 să
     introducă obligativitatea utilizării tahografelor în transportul național. În consecință, Rusia va
     fi probabil din ce în ce mai dispusă să utilizeze propriile tahografe în cadrul transporturilor cu
     UE.
     Prin urmare, implicarea UE într-o revizuire a actualului sistem de control cu ajutorul
     tahografului pare a fi în mod clar în avantajul său. Având în vedere cele menționate anterior,
     Comisia propune adoptarea de către UE a unei poziții privind următoarele amendamente la
     AETR în cadrul grupului de experți în materie de AETR.
     a. Modificarea articolului 22bis
     O modificare a articolului 22bis ar duce la crearea unui comitet administrativ la Geneva, sub
     auspiciile UNECE. Prin urmare, partenerii AETR care nu sunt membri ai UE ar putea să
     influențeze, prin intermediul comitetului administrativ, adaptarea tahografului la progresul
     tehnic. Acest comitet AETR nou-creat ar urma să ia decizii cu o majoritate simplă sau
     calificată.

RO                                                   4                                                    RO
 ---pagebreak---      Acest scenariu ar crea o problemă de coerență între specificațiile adoptate de comitetul
     administrativ de la Geneva și cele adoptate de Comisie ca urmare a avizului Comitetului
     pentru adaptarea la progresul tehnic instituit prin Regulamentul (CEE) nr. 3821/85. Posibila
     incoerență ar atenta la competențele comitetului instituit în temeiul Regulamentului (CEE) nr.
     3821/85 și ar necesita un efort sporit de coordonare în cadrul statelor membre și în cadrul UE,
     pentru a stabili pozițiile care urmează a fi adoptate în cadrul organismelor CEE-ONU, dată
     fiind imposibilitatea Comisiei de a-și exprima poziția în mod oficial. În cazul în care UE
     devine parte contractantă la AETR, poziția coordonată a Uniunii ar fi exprimată de Comisia
     Europeană.
     În plus, o modificare a articolul 22bis ar necesita condiții stricte privind modalitățile de vot
     convenite în ceea ce privește nou-creatul comitet AETR. În caz contrar, s-ar putea întâmpla
     ca, în pofida posibilei coordonări interne de la nivelul UE, numărul statelor membre prezente
     la reuniunea acestui comitet să fie insuficient pentru a se opune amendamentelor neoportune
     propuse de partenerii din afara UE.
     De exemplu, în conformitate cu propunerea formulată de Federația Rusă la prima reuniune a
     grupului de experți, deciziile ar putea fi luate cu majoritatea simplă a celor prezenți și care
     participă la vot, cu întrunirea cvorumului necesar de jumătate din actualul număr de 51 de
     părți contractante la AETR. În practică, aceasta ar însemna că ar putea fi luate decizii în
     prezența a cel puțin 26 de părți contractante și cu cel puțin 14 voturi „pentru”. Însă, la
     reuniunile dedicate aspectelor legate de AETR, participă de regulă numai 6-7 state membre
     ale UE. Dimpotrivă, părțile interesate importante care nu sunt membre ale UE (Rusia, Turcia,
     Ucraina) sunt întotdeauna prezente și au demonstrat o bună capacitate de mobilizare, în caz de
     necesitate, a altor părți contractante din CSI sau a unor țări din Asia Centrală (de exemplu,
     Belarus, Kazahstan).
     b. Modificarea articolului 14 pentru a permite aderarea UE la AETR
     Având în vedere cele de mai sus, ar trebui avută în vedere aderarea UE la AETR. Aderarea
     UE i-ar permite acesteia să își păstreze poziția dominantă în ceea ce privește definirea
     specificațiilor tahografului. Această aderare ar garanta dezvoltarea armonizată a legislației UE
     și a legislației aferente AETR, dat fiind că normele adoptate la Geneva ar fi direct aplicabile
     în ordinea juridică internă a UE, în urma publicării lor în Jurnalul Oficial. Pentru statele
     membre, acest fapt va evita incertitudinea juridică în ceea ce privește posibilitatea de a ști care
     sunt normele referitoare la tahograf care prevalează, cele ale AETR sau cele ale UE.
     Această modificare ar necesita amendarea articolului 14 din AETR, pentru a permite
     participarea organizațiilor de integrare regională. Aderarea în sine va trebui adoptată într-o a
     doua etapă, printr-o decizie a Consiliului referitoare la propunerea Comisiei.
     Este important să se reamintească faptul că, în scopul AETR, operațiunile de transport dintre
     state membre ale UE sunt considerate ca fiind operațiuni de transport național (AETR se
     aplică numai operațiunilor de transport internațional). Aceasta a fost, în mod constant, poziția
     UE și a statelor sale membre. Atunci când au aderat la AETR în anii '70, statele membre care
     alcătuiau Comunitatea Europeană la momentul respectiv au formulat o rezervă care proclamă
     acest principiu. Principiul continuă să se aplice în pofida faptului că unele state membre ale
     UE au aderat la acordul AETR înainte de a adera la UE și, prin urmare, nu erau vizate de
     rezerva respectivă. Prin urmare, în momentul aderării, UE ar trebui să depună o rezervă
     similară care ar permite astfel UE să își dezvolte în continuare propriul său tahograf digital,
     menit să fie utilizat în transporturile intra-UE.

RO                                                   5                                                     RO
 ---pagebreak---      Rezultă că regulile de votare ale comitetului administrativ ar trebui să fie astfel concepute
     încât să asigure un rol important pentru UE. De exemplu, prin intermediul unei majorități
     calificate de două treimi din cei prezenți (UE aducând în bloc, la ora actuală, voturile celor 27
     de părți contractante dintr-un total de 51 de membri potențial prezenți și care participă la vot).
     Va fi necesar un cvorum de jumătate dintre părțile contractante. UE ar urma să își coordoneze
     poziția pe baza unei propuneri a Comisiei, prin recurgerea la procedura de la articolul 218
     alineatul (9) din TFUE, care permite Consiliului să adopte o poziție în numele Uniunii în
     cadrul unui organism creat printr-un acord.
     Trebuie remarcat faptul că o astfel de opțiune reflectă practicile consacrate în acorduri tehnice
     internaționale. De exemplu, procedura avută în vedere ar fi identică cu cea prevăzută în așa-
     numitul „Acord din 1958 revizuit” privind omologarea de tip a vehiculelor6.

     Eventuala aderare a Uniunii ar fi compatibilă cu așa-numita „jurisprudență AETR” a Curții de
     Justiție. În hotărârea sa de principiu din 19717, Curtea a afirmat că problema activității
     desfășurate de echipajele vehiculelor care efectuează transporturi rutiere cu țări terțe era de
     competența exclusivă a Comunității și a stabilit principiul paralelismului între competențele
     interne și externe8. UE are competență externă exclusivă asupra subiectelor tratate de AETR
     în conformitate cu dispozițiile articolului 3 alineatul (2) din TFUE, deoarece AETR afectează
     de multă vreme normele comune adoptate de Uniunea Europeană, așa cum s-a subliniat în
     jurisprudența AETR a CEJ. Un argument suplimentar este faptul că, la considerentul 10 din
     Regulamentul (CE) nr. 561/2006, se prevede că, deoarece aspectele legate de AETR intră în
     sfera de aplicare a regulamentului, competența de a negocia și de a încheia acordul îi revine
     Uniunii Europene9.

     În plus, articolul 3 din Regulamentul (CEE) nr. 2829/77 al Consiliului din 12 decembrie 1977
     referitor la intrarea în vigoare a Acordului european privind activitatea echipajelor vehiculelor
     care efectuează transporturi rutiere internaționale (AETR)10 prevede că „acordurile cu țările
     terțe la care urmează să se ajungă în conformitate cu articolul 2 alineatul (2) din AETR sunt
     încheiate de Comunitate. Măsurile prevăzute în temeiul articolului 3 alineatul (2) din AETR
     se adoptă de către Consiliu, la propunerea Comisiei”.
     c. Noul articol 10bis - Interconectarea registrelor naționale privind cartelele de tahograf
     ale conducătorilor auto

     6
            Acord privind adoptarea specificațiilor tehnice uniforme pentru vehicule cu roți, echipamente și
            componente care pot fi montate sau folosite la vehicule cu roți și condițiile pentru recunoașterea
            reciprocă a omologărilor acordate pe baza acestor specificații – Revizuirea 2 - Inclusiv modificările
            intrate în vigoare la 16 octombrie 1995, JO L 346, 17.12.1997, p. 81 – 94.
     7
            Hotărâre a Curții de Justiție, AETR, cauza 22/70 (31 martie 1971).
     8
            În special, Curtea a afirmat că „în măsura în care normele comunitare sunt promulgate pentru atingerea
            obiectivelor tratatului, statele membre nu pot, în afara cadrului instituțiilor comunitare, să își asume
            obligații care ar putea aduce atingere acestor norme sau modifica domeniul de aplicare a acestora”. În
            plus, „aceste competențe comunitare exclud posibilitatea unor competențe concurente din partea statelor
            membre, deoarece orice măsură luată în afara cadrului instituțiilor comunitare ar fi incompatibilă cu
            unitatea pieței comune și cu aplicarea uniformă a legislației comunitare”.
     9
            Articolul 3 din Regulamentul nr. 3820/85 a stabilit foarte clar acest domeniu de competență al UE:
            „Comunitatea angajează cu țările terțe negocierile care se vor dovedi necesare pentru aplicarea
            prezentului regulament”. A se vedea, de asemenea, articolul 3 din Regulamentul (CEE) nr. 543/69.
     10
            JO L 34, 24.12.1977, p. 11.

RO                                                        6                                                            RO
 ---pagebreak---      În conformitate cu cerința 268a din anexa IB la Regulamentul (CEE) nr. 3821/85, care a fost
     introdusă prin Regulamentul (UE) nr. 1266/2009 al Comisiei, statele membre sunt obligate să
     facă schimburi electronice de date pentru a asigura unicitatea cartelelor de tahograf ale
     conducătorilor auto pe care le eliberează. Această obligație se extinde la părțile contractante la
     AETR care nu sunt membre ale UE, în temeiul articolului 22bis.
     Pentru a facilita respectarea acestui criteriu la nivelul UE, Comisia a elaborat și a implementat
     cu succes TACHOnet, o aplicație informatică care permite interconectarea registrelor
     naționale privind cartelele conducătorilor auto, pentru a verifica, în întreaga Europă,
     unicitatea acestor cartele, în vederea prevenirii fraudelor. Temeiul juridic pentru TACHOnet îl
     constituie în prezent o recomandare a Comisiei11, care ar urma să fie înlocuită de o dispoziție
     specifică introdusă în modificarea Regulamentului (CEE) nr. 3821/85 ce face în prezent
     obiectul discuțiilor din Parlamentul European și din Consiliu.
     Amendamentele propuse ale AETR ar trebui utilizate pentru a introduce un nou articol
     (articolul 10bis) în textul AETR, care ar conferi o mai mare transparență obligației stipulate
     de cerința 268a și ar confirma caracterul obligatoriu al schimbului electronic de date
     referitoare la cartelele conducătorilor auto între părțile contractante. Astfel s-ar generaliza și
     ar deveni mai viabilă pe termen lung o practică deja în vigoare în mai multe părți contractante
     care nu sunt membre ale UE, care au decis, pe bază de voluntariat, să adere la TACHOnet în
     temeiul unor acorduri bilaterale încheiate cu fiecare stat membru.
     În temeiul Directivei 95/46/CE12, transferurile de date sunt posibile doar către țări terțe care
     asigură un nivel adecvat de protecție a datelor cu caracter personal. Prin urmare, se propune
     ca în noul articol 10 bis să se introducă obligația părților contractante de a asigura un nivel
     adecvat de protecție a datelor cu caracter personal.
     Articolul 25 alineatul (2) din directivă prevede că evaluarea caracterului adecvat al nivelului
     de protecție oferit de o țară terță se face având în vedere circumstanțele, inclusiv natura
     datelor și scopul operațiunii de prelucrare propuse. În acest sens, trebuie remarcat faptul că
     sensibilitatea datelor privind cartelele de tahograf este relativ redusă. Informațiile stocate în
     registrele naționale (interconectate prin intermediul TACHOnet în cadrul UE) sunt limitate și
     destul de generice (numele și prenumele, data nașterii și, în cazul în care este disponibil, locul
     nașterii conducătorului auto; numărul permisului de conducere și țara în care acesta a fost
     eliberat; statutul și numărul cartelei conducătorului auto). În orice caz, toate se află deja la
     dispoziția agenților responsabili cu controlul din țările care nu sunt membre ale UE în cursul
     controalelor în trafic. Singurele autorități cu acces la aceste informații vor fi autoritățile
     responsabile cu eliberarea cartelelor și agenții responsabili cu controlul desemnați să verifice
     respectarea normelor referitoare la timpul de conducere și la perioadele de repaus ale
     conducătorilor auto profesioniști. Mai mult, scopul schimbului electronic de informații este
     exclusiv acela de a garanta că registrele naționale ale părților contractante la AETR nu conțin
     mai multe cartele de tahograf active eliberate pentru același conducător auto.

     11
            Recomandare a Comisiei din 13 ianuarie 2010 privind schimbul securizat de date electronice între
            statele membre în vederea verificării unicității cartelelor de conducător auto pe care le eliberează, JO L
            9/10, 14.1.2010.
     12
            Directiva 95/46/CE a Parlamentului European și a Consiliului din 24 octombrie 1995 privind protecția
            persoanelor fizice în ceea ce privește prelucrarea datelor cu caracter personal și libera circulație a
            acestor date.

RO                                                         7                                                             RO
 ---pagebreak---      În aceste condiții, se poate presupune în mod rezonabil că toate părțile contractante la AETR
     care nu sunt membre ale UE, sau majoritatea acestora, sunt în măsură să asigure un nivel
     adecvat de protecție a datelor cu caracter personal legate de cartelele de tahograf. În orice caz,
     în conformitate cu articolul 25 alineatul (4) din directivă, în cazul în care se constată că o țară
     terță nu asigură un astfel de nivel adecvat de protecție, statele membre sunt autorizate să ia
     măsurile necesare pentru a preveni orice transfer de date către țara în cauză.
     În plus, trebuie remarcat faptul că TACHOnet utilizează un sistem de comunicare informatică
     internă al UE (sTESTA) în privința căruia există restricții la export și de implementare
     aplicabile anumitor state care nu sunt membre ale UE. În rândul țărilor AETR care nu sunt
     membre ale UE, numai țările care sunt candidate la aderarea la UE au posibilitatea de a se
     conecta la TACHOnet direct prin intermediul sTESTA. Dintre celelalte țări, unele ar putea
     asigura, pe bază de voluntariat, conexiuni indirecte cu fiecare stat membru în parte, pe baza
     acordurilor bilaterale menționate anterior. Cu toate acestea, această ultimă soluție este
     împovărătoare pentru părțile implicate, este nesatisfăcătoare, prin înmulțirea punctelor de
     conexiune, și nu vizează toate părțile contractante.
     Prin urmare, ar putea fi necesar să se creeze un sistem informatic alternativ menit să ofere
     părților contractante care nu sunt membre ale UE un alt mijloc electronic de schimb de
     informații cu statele membre (și cu țările candidate la aderare), având în vedere constrângerile
     de securitate specifice sistemelor TACHOnet și sTESTA. Comisia este pe punctul de a lansa
     un studiu pentru a identifica posibilitățile tehnice disponibile, de exemplu, prin utilizarea unei
     conexiuni internet securizate. Rezultatele acestui studiu vor fi făcute cunoscute până la
     sfârșitul anului 2013.

     3. PROCEDURA DE REVIZUIRE A AETR

     Articolele 20 și 21 ale AETR prevăd instituirea mecanismului de revizuire a acordului.
     Articolul 21 prezintă un interes deosebit pentru UE, deoarece el permite o procedură de
     revizuire „silențioasă”, care nu presupune ratificarea de către părțile contractante a
     amendamentelor propuse. Deoarece această procedură nu prevede o procedură de negocieri
     oficiale, se pare că este necesar să se recurgă la o decizie a Consiliului privind o poziție
     comună.
     În conformitate cu poziția UE adoptată în temeiul articolului 218 alineatul (9) din TFUE,
     statele membre trebuie să acționeze împreună în interesul Uniunii în ceea ce privește
     asumarea angajamentului de revizuire a AETR, în conformitate cu obligația de cooperare
     loială prevăzută la articolul 4 alineatul (3) din TUE.

     Având în vedere perioada de timp necesară pentru încheierea procedurilor de modificare a
     AETR, trebuie să se găsească o soluție de tranziție în ceea ce privește metoda de consultare a
     țărilor AETR în ceea ce privește deciziile de modificare a tahografului luate la nivelul UE. În
     acest sens, Comisia a propus deja în propunerea sa de modificare a Regulamentului (CEE) nr.
     3821/85 crearea unui „forum privind tahograful”, care ar implica participarea experților din
     statele membre ale UE și a experților părților contractante care nu sunt membre ale UE.
     Intenția Comisiei este de a consulta acest forum înainte de a lua vreo decizie privind
     actualizările tehnice ale anexei IB.

RO                                                   8                                                     RO
 ---pagebreak---                                                                     2012/0284 (NLE)

                                                     Propunere de

                                           DECIZIE A CONSILIULUI

          privind poziția care urmează să fie adoptată, în numele Uniunii Europene, în cadrul
             grupului de experți pe tema acordului european privind activitatea echipajelor
           vehiculelor care efectuează transporturi rutiere internaționale (AETR) al Comisiei
                       Economice pentru Europa a Organizației Națiunilor Unite

                                          (Text cu relevanță pentru SEE)

     CONSILIUL UNIUNII EUROPENE,

     având în vedere Tratatul privind funcționarea Uniunii Europene, în special articolul 90,
     coroborat cu articolul 218 alineatul (9),

     având în vedere propunerea Comisiei Europene,

     După ce a informat Parlamentul European,

     întrucât:

     (1)      Conform afirmațiilor Curții de Justiție13, domeniul activității echipajelor vehiculelor
              care efectuează transporturi rutiere este de competența externă exclusivă a Uniunii
              Europene. Această competență a fost exercitată pe plan intern în special prin adoptarea
              Regulamentului (CEE) nr. 543/69 din 25 martie 1969 privind armonizarea anumitor
              dispoziții din domeniul social referitoare la transportul rutier14, a Regulamentului
              (CEE) nr. 3820/85 al Consiliului din 20 decembrie 1985 de armonizare a anumitor
              dispoziții din domeniul social privind transportul rutier15, a Regulamentului (CEE) nr.
              3821/85 al Consiliului din 20 decembrie 1985 privind aparatura de înregistrare în
              transportul rutier16 și, mai recent, a Regulamentului (CE) nr. 561/2006 al
              Parlamentului European și al Consiliului17. Dat fiind faptul că obiectul AETR intră în
              sfera de aplicare a Regulamentului (CE) nr. 561/2006, competența de negociere și de
              încheiere a acordului respectiv îi revine Uniunii. Normele în domeniul activității
              echipajelor vehiculelor care efectuează transporturi rutiere cu țări terțe, inclusiv
              normele privind aparatura de înregistrare utilizată pentru asigurarea respectării
              acestora, reprezintă un aspect care intră sub incidența atât a reglementărilor UE, cât și
              a acordului AETR. Este esențial ca aceste norme să fie armonizate.

     13
              Hotărâre a Curții de Justiție din 31 martie 1971, AETR, cauza 22/70.
     14
              JO L 77, 29.3.1969, p. 49.
     15
              JO L 370, 31.12.1985, p. 1.
     16
              JO L 370, 31.12.1985, p. 8.
     17
              JO L 102, 11.4.2006, p. 1.

RO                                                          9                                             RO
 ---pagebreak---      (2)   Circumstanțele speciale în care au avut loc negocierile AETR justifică, cu titlu de
           excepție, o procedură prin care statele membre ale UE au depus în mod individual
           instrumentele de ratificare sau de aderare în cadrul unei acțiuni concertate, acționând
           cu toate acestea în interesul și în numele Uniunii.

     (3)   Următoarea reuniune a grupului de experți va avea loc în data de 3 decembrie 2012.
           Cu această ocazie, grupul de experți va examina probabil propunerile care duc la o
           modificare a AETR. Astfel se vor produce efectele juridice menționate la articolul 218
           alineatul (9) din TFUE.

     (4)   Statele membre ale UE, în calitate de părți contractante la AETR, au obligația de a
           coopera în scopul demarării mecanismului de revizuire a acordului AETR prevăzut în
           special la articolul 21 din acesta, în conformitate cu Regulamentul (CEE) nr. 2829/77
           al Consiliului din 12 decembrie 1977 referitor la intrarea în vigoare a Acordului
           european privind activitatea echipajelor vehiculelor care efectuează transporturi rutiere
           internaționale (AETR)18 și în conformitate cu obligația de cooperare loială prevăzută
           la articolul 4 alineatul (3) din TUE.

     (5)   Pentru a se ajunge la o armonizare paneuropeană în domeniul aparaturii de înregistrare
           specifice transportului rutier (tahografe), este necesar să se pună în aplicare un proces
           decizional unic, care să ia în considerare prerogativele Uniunii Europene și interesele
           țărilor terțe care sunt părți contractante la acordul AETR.

     (6)   Articolul 22bis din acordul AETR prevede actualmente că modificările la
           Regulamentul (CEE) nr. 3821/85 al Consiliului privind tahograful digital sunt automat
           preluate de toate părțile contractante la AETR, fără nicio consultare oficială înainte de
           adoptarea modificărilor de către Uniunea Europeană. Astfel cum s-a subliniat în
           Comunicarea Comisiei intitulată „Tahograf digital: Foaia de parcurs a activităților
           viitoare”19, mecanismul actual periclitează punerea în aplicare corectă și armonizată a
           măsurilor introduse de propunerea de revizuire a Regulamentului (CEE) nr. 3821/85 al
           Consiliului, precum și introducerea tahografului digital de către părțile contractante
           care nu sunt membre ale UE. Prin urmare, este în interesul Uniunii Europene să se
           îmbunătățească procesul decizional în ceea ce privește tahografele digitale și AETR și
           să se modifice, în consecință, articolul 22bis, prin crearea, în cadrul Comisiei
           Economice pentru Europa a Organizației Națiunilor Unite (CEE-ONU), a unui comitet
           administrativ care să definească specificațiile tehnice ale tahografului pentru întreaga
           zonă AETR.

     (7)   Pe lângă faptul că Uniunea Europeană are competență exclusivă în ceea ce privește
           domeniul activității echipajelor vehiculelor care efectuează transporturi rutiere,
           caracteristicile specifice ale acordului AETR și ale procesului de luare a deciziilor avut
           în vedere în cadrul comitetului nou-creat în temeiul articolului 22bis justifică aderarea
           Uniunii Europene la AETR, fapt care ar fi, de asemenea, compatibil cu hotărârea
           privind AETR în cauza 22/70 și ar garanta reprezentarea efectivă a intereselor UE în
           cadrul procedurilor CEE-ONU. După aderarea Uniunii, Comisia este cea care va
           examina, în numele UE, poziția Uniunii adoptată de Consiliu în conformitate cu

     18
           JO L 334, 24.12.1977, p. 11.
     19
           COM(2011) 454 final.

RO                                                10                                                    RO
 ---pagebreak---             articolul 218 alineatul (9) din TFUE, exercitându-și în cadrul comitetului administrativ
            dreptul de vot al tuturor statelor membre.

     (8)    În prezent, articolul 14 al AETR nu permite aderarea la AETR a unor organisme altele
            decât statele membre ale CEE-ONU și statele admise să participe la CEE-ONU cu titlu
            consultativ. Din acest motiv, pentru a permite aderarea Uniunii Europene la AETR,
            articolul 14 trebuie modificat și trebuie prevăzută posibilitatea ca organizațiile de
            integrare regională europeană să adere la AETR.

     (9)    Pentru a pune în aplicare în mod efectiv cerința 268a din anexa IB la Regulamentul
            (CEE) nr. 3821/85 și pentru a asigura o mai mare eficacitate a examinării și a
            controlului cartelelor conducătorilor auto în domeniul AETR, precum și pentru a
            facilita sarcina agenților responsabili cu controlul, este necesar să se stabilească
            registre electronice naționale și să se prevadă interconectarea acestora. Dispozițiile
            privind interconectarea trebuie stabilite cu respectarea cerințelor de securitate internă
            ale părților contractante și cu asigurarea unui nivel adecvat de protecție a datelor cu
            caracter personal care fac obiectul schimburilor de date, în conformitate cu cele mai
            înalte standarde internaționale,

     ADOPTĂ PREZENTA DECIZIE:

                                                  Articolul 1

     (1) Poziția Uniunii în cadrul grupului de experți pe tema acordului european privind
     activitatea echipajelor vehiculelor care efectuează transporturi rutiere internaționale (AETR)
     este în conformitate cu anexa la prezenta decizie și este exprimată de statele membre care sunt
     membre ale AETR, hotărând împreună în interesul Uniunii.

     Statele membre comunică aceste propuneri de amendamente Secretarului General al
     Organizației Națiunilor Unite, în conformitate cu procedura prevăzută la articolul 21 alineatul
     (1) din AETR.

     (2) Modificările formale și minore la această poziție pot fi consimțite fără a fi necesară
     modificarea acestei poziții.

                                                  Articolul 2

     Prezenta decizie se adresează statelor membre.

     Prezenta decizie intră în vigoare la [….].

     Adoptat la Bruxelles,

                                                    Pentru Consiliu
                                                    Președintele

RO                                                    11                                                RO
 ---pagebreak---                                                 ANEXA I

     Reformularea articolului 22 bis (Procedură pentru modificarea apendicelui 1B)

     Articolul 22 se înlocuiește cu următorul articol:

     1. Se instituie un comitet administrativ, care este responsabil cu luarea de decizii privind
         amendamentele la apendicele 1B din prezentul acord. Comitetul administrativ este alcătuit
         din toate părțile contractante la acord.
     2. Comitetul administrativ are sediul la Geneva. El se reunește, în mod normal, la Geneva.
         Comitetul poate decide să se reunească și în alte locații.
     3. Secretarul Executiv al Comisiei Economice pentru Europa a Organizației Națiunilor Unite
         asigură serviciile de secretariat corespunzătoare ale comitetului.
     4. Comitetul alege un președinte și doi vicepreședinți, la fiecare doi ani.
     5. Secretarul General al Organizației Națiunilor Unite convoacă comitetul administrativ sub
         auspiciile Comisiei Economice pentru Europa a Organizației Națiunilor Unite, atunci când
         este necesar și, în orice caz, o dată pe an.
     6. Orice parte contractantă poate propune amendamente la apendicele 1B din prezentul
         acord. Orice propunere de modificare se transmite secretariatului Comisiei Economice
         pentru Europa, în scris, cu 3 luni înaintea reuniunii comitetului administrativ în cadrul
         căreia este propusă adoptarea sa. Textul oricărei propuneri de modificare se comunică în
         cele trei limbi ale Comisiei Economice pentru Europa tuturor părților contractante cu cel
         puțin o lună înaintea reuniunii comitetului administrativ în cadrul căreia este propusă
         adoptarea sa.
     7. Trebuie să se atingă un cvorum de cel puțin jumătate plus una dintre părțile contractante
         pentru ca respectivul comitet administrativ să fie în măsură să ia decizii. Pentru
         determinarea cvorumului, organizațiile de integrare regională, în calitate de părți
         contractante la acord, dispun de numărul de voturi deținute de statele lor membre, fără a fi
         necesară prezența acestora la procesul de votare.
     8. Comitetul administrativ ia deciziile cu majoritatea voturilor deținute de părțile
         contractante prezente și care participă la vot.
     9. În scopul luării de decizii, fiecare parte contractantă are dreptul la un vot. Reprezentantul
         unei organizații de integrare regională parte contractantă la acord votează utilizând
         voturile statelor membre care intră în alcătuirea sa, fără a fi necesară prezența acestora la
         procesul de votare.
     10. În cazul în care o propunere de modificare a apendicelui 1B la prezentul acord duce la
         modificarea altor articole sau anexe ale acordului, amendamentele la apendice nu pot intra
         în vigoare înainte de intrarea în vigoare a amendamentelor referitoare la alte părți ale
         acordului. Dacă, în acest caz, amendamentele la apendicele 1B sunt prezentate simultan cu
         amendamentele referitoare la alte părți ale acordului, data intrării lor în vigoare se
         determină cu ajutorul datei stabilite prin aplicarea procedurilor care sunt descrise în
         termeni generali la articolul 21, luându-se în considerare data menționată în
         amendamentul la apendicele 1B, în cazul prevăzut la alineatul (7) din prezentul articol.

RO                                                  12                                                   RO
 ---pagebreak---                                                 ANEXA II

     Formulare posibilă a articolului 14 (Aderarea la AETR a organizațiilor de integrare
     regională)

     Articolul 14 se modifică după cum urmează:

     Se introduce următorul alineat (1a):

     „Prezentul acord este, de asemenea, deschis spre semnare de către organizațiile de integrare
     regională. În sensul prezentului acord, o «organizație de integrare regională» înseamnă orice
     organizație alcătuită din statele suverane dintr-o anumită regiune, care are competențe în ceea
     ce privește anumite aspecte reglementate de prezentul acord și care a fost autorizată în mod
     corespunzător să semneze și să ratifice, să accepte, să aprobe sau să adere la prezentul acord”.

     Alineatul (5) se modifică după cum urmează:

     5. În ceea ce privește fiecare stat sau organizație de integrare regională care ratifică
     prezentul acord sau aderă la acesta după depunerea celui de-al optulea instrument de ratificare
     sau de aderare, astfel cum este menționat la alineatul (4) din prezentul articol, acordul intră în
     vigoare în termen de o sută optzeci de zile de la depunerea de către statul respectiv sau de
     către organizația de integrare regională respectivă a instrumentului său de ratificare sau de
     aderare.

RO                                                  13                                                    RO
 ---pagebreak---                                                 ANEXA III

     Formulare posibilă a unui nou articol 10bis

     1. Pentru a se asigura că șoferii nu dețin deja cartele de conducător auto valabile în sensul
     apendicelui 1B din anexa la acord, părțile contractante țin registre electronice naționale
     conținând următoarele informații privind cartelele conducătorilor auto timp de o perioadă cel
     puțin egală cu durata lor de valabilitate:

     - numele și prenumele conducătorului auto

     - data nașterii și, în cazul este disponibil, locul nașterii conducătorului auto

     - numărul permisului de conducere și țara în care acesta a fost eliberat (dacă este cazul)

     - statutul cartelei conducătorului auto

     - numărul cartelei conducătorului auto

     2. Părțile contractante iau toate măsurile necesare pentru a se asigura că registrele electronice
     sunt interconectate și că ele pot fi accesate, pe întregul lor teritoriu, de autoritățile emitente de
     cartele și de agenții responsabili cu controlul desemnați să verifice respectarea normelor
     referitoare la timpul de conducere și la perioadele de repaus ale conducătorilor auto
     profesioniști.

     3. Atunci când eliberează, înlocuiesc și, dacă este necesar, reînnoiesc o cartelă a unui
     conducător auto, părțile contractante trebuie să verifice, prin intermediul schimbului
     electronic de date, dacă respectivul conducător auto nu deține deja o cartelă de conducător
     auto valabilă. Părțile contractante trebuie să asigure un nivel adecvat de protecție a datelor cu
     caracter personal care fac obiectul schimburilor de date, în conformitate cu cele mai înalte
     standarde internaționale. Aceasta înseamnă și că, printre datele care fac obiectul unui schimb
     de date, trebuie să se numere exclusiv datele necesare pentru efectuarea acestei verificări și că
     ele nu sunt utilizate în alte scopuri fără autorizarea prealabilă a părții contractante care a
     furnizat datele cu caracter personal.

RO                                                    14                                                     RO